La doar un kilometru de mănăstirea Brâncoveanu de la Sâmbăta de Sus, pe o scenă amplasată în aer liber, trupe din țară și din străinătate susțin concerte rock în fiecare seară încă de joi.

Preoții de aici sunt deranjaţi de faptul că festivalul a fost organizat mult prea aproape de mânăstire şi de Izvorul preotului Arsenie Boca, de unde credincioșii vin să ia apă sfințită.

„Muzica, închipuiți-vă, ca la un festival de rock, cum se asculta muzica! Nici clopotele noastre nu se mai aud. Oamenii vin pentru rugaciune”, spune preotul Mihail Bobârnat.

Și unii dintre credincioși sunt sunt deranjați și spun că „întinează” memoria lui Arsenie Boca.

Organizatorii festivalului îi contrazic pe enoriaşi.

„E normal că se aude muzica, dar eu cred ca e un eveniment de bun simț. Plus că așa dăm ocazia la cât mai mulți oameni să vadă izvorul părintelui Arsenie Boca”, spune Matei Pfeifer, organizatorul festivalului.

Festivalul se desfăşoară însă cu binecuvântarea primarului care spune că a discutat şi cu stareţul mănăstirii.

„Acest festival le-a adus la hotelul lor cele 50 de camere să fie pline în ceastă perioadă, vor încasa bani, bani care îi ajută să își întreţină mănăstirea”, spune primarul comunei Drăguș, Gheorghe Socaciu.

Aproximativ 4.000 de persoane au participat la festivalul „In Transylvania".